દિલ્હીના ઉપરાજ્યપાલ નજીબ જંગે કેન્દ્રીય ગૃહ સચિવ સાથેની મુલાકાત બાદ તેમના પદ પરથી રાજીનામું આપી દીધું હતું. મોદી સરકારે અઢી વર્ષના કાર્યકાળ દરમિયાન યુપીએ દ્વારા નિમણૂક કરવામાં આવેલા મોટાભાગના રાજ્યપાલોને બદલી નાખ્યા હતા પરંતુ દિલ્હીમાં જંગ તેમના પદ પર ચાલુ રહ્યા હતા અને તેમનો કેજરીવાલ સામેનો જંગ પણ ચાલુ રહ્યો હતો. એલજી ઓફિસમાંથી જારી કરાયેલા એક નિવેદનમાં જણાવાયું છે કે જંગ ફરી તેમના શૈક્ષણિક ક્ષેત્રમાં જશે. જ્યારે આમ આદમી પાર્ટીનું માનવું છે કે કેન્દ્ર સરકાર તરફથી જંગને ઈનામ મળશે. આ સંવાદો પરથી જાહેર થાય છે કે જંગના રાજીનામા બાદ પણ દિલ્હીમાં રાજકીય વિવાદ પૂરો નહિ થાય. પરંતુ એક એવી પણ ચર્ચા ચાલે છે કે નજીબ જંગના રાજીનામાંથી દિલ્હીમાં હવે રાજકીય જંગ ખતમ થઈ જશે ખરો? તેવા સવાલ થઈ રહ્યા છે.